CELEX: 32012D0706(02)
Language: sl
Date: 2012-07-03 00:00:00
Title: Sklep Komisije z dne 3. julija 2012 o ustanovitvi foruma EU o DDV

6.7.2012   
            
            
               SL
            
            
               Uradni list Evropske unije
            
            
               C 198/4
            
         SKLEP KOMISIJE
   z dne 3. julija 2012
   o ustanovitvi foruma EU o DDV
   2012/C 198/05
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:
   
               (1)
            
            
               Komisija je v sporočilu iz decembra 2008 (1) predstavila kratkoročni akcijski načrt za boj proti goljufijam na področju DDV. Predlagala je tudi razmislek o dolgoročnem pristopu, ki bi lahko upošteval tehnološki razvoj ter nove strategije o spoštovanju določb in spremljanju dejavnosti, s splošnim ciljem zmanjšanja udeleženosti davčnih organov in zmanjšanja upravnega bremena za podjetja.
            
         
               (2)
            
            
               Glede na ključno vlogo davčnih zavezancev pri delovanju sistema DDV in dejstvo, da bi njihovo razmerje z davčnimi organi moralo temeljiti na zaupanju, kar bi lahko imelo znaten vpliv na stroške upravljanja sistema, je Komisija predstavila tudi zamisel o oblikovanju novega pristopa, ki temelji na prostovoljnem spoštovanju določb, ocenjevanju tveganja in spremljanju dejavnosti. Ta pristop je zahteval, da se v zadevni razmislek o dolgoročni strategiji vključi tudi strokovno znanje predstavnikov podjetij.
            
         
               (3)
            
            
               Marca 2010 je bila ustanovljena „Skupina strokovnjakov iz podjetij za boljše delovanje DDV v EU“ (v nadaljnjem besedilu: skupina strokovnjakov iz podjetij za DDV (Business expert group on VAT – BEGV)), da bi se na ravni EU obravnavali dejanski praktični problemi, ki so posledica upravljanja sistema DDV, kot se izvaja v državah članicah, ter tudi predlogi možnih rešitev za zmanjšanje upravnega bremena.
            
         
               (4)
            
            
               Dne 23. februarja 2011 so se države članice dogovorile o ustanovitvi nove začasne strokovne skupine, znane kot „platforma za dialog med davčnimi organi“ (tax authorities dialogue platform – TADP). Precej spremenjeno poslovno okolje je nekatere države članice spodbudilo k oblikovanju poslovne strategije, ki temelji na strankah in na razumevanju različnih skupin davčnih zavezancev/strank, njihovega vedenja in težav, ki jih imajo pri poslovanju z davčnimi organi, in sicer od posamičnega izpolnjevanja davčne napovedi do potreb velikih podjetij. Cilj tega pristopa je bil vzpostaviti enake konkurenčne pogoje za podjetja, ki izpolnjujejo obveznosti, zaradi pravičnejše konkurence, davčnim organom pa je omogočil dodeljevanje sredstev za učinkovitejši boj proti goljufijam.
            
         
               (5)
            
            
               Obe strokovni skupini sta bili vzpostavljeni, da bi pripravili dialog med davčnimi organi in strokovnjaki iz podjetij, ki bo na ravni EU potekal v okviru novega foruma.
            
         
               (6)
            
            
               Da bi se v skladu s Sporočilom Komisije o prihodnosti DDV – Za enostavnejši, zanesljivejši in učinkovitejši sistem DDV, prilagojen enotnemu trgu (2), izboljšalo upravljanje DDV na ravni EU, so zainteresirane strani zagovarjale tudi vzpostavitev komunikacijske poti na ravni EU, prek katere bi lahko davčni organi, predstavniki podjetij in Komisija izmenjavali stališča o praktičnih vprašanjih upravljanja DDV.
            
         
               (7)
            
            
               Opredelitev najboljših praks na obeh straneh bi lahko pripomogla k racionalizaciji upravljanja sistema DDV in s tem k zmanjšanju stroškov izpolnjevanja obveznosti, pri čemer bi tudi zagotavljala prihodke iz DDV. Zato je primerno, da se vzpostavi forum EU o DDV (v katerem sodelujejo države članice in zainteresirane strani, predseduje pa mu Komisija) ter opredelijo njegove naloge in struktura.
            
         
               (8)
            
            
               Forum EU o DDV je strukturirana platforma za dialog s ciljem izboljšanja odnosov med podjetji in davčnimi organi, da se oblikujejo pogoji za boljše delovanje sedanjega sistema DDV v EU, s čimer se bodo zmanjšali stroški in upravno breme na obeh straneh. Razpravljalo se bo o dejanskih praktičnih problemih, ki so posledica upravljanja sistema DDV, in tudi o predlogih za možne rešitve.
            
         
               (9)
            
            
               Forumu bi morala predsedovati Komisija, vključevati pa bi moral davčne organe držav članic in organizacije, ki predstavljajo osebe, dejavne v podjetjih ali na področju davkov; svoje predstavnike bodo imenovali organi in organizacije iz držav članic.
            
         
               (10)
            
            
               Ne glede na Pravilnik Komisije o varnosti iz Priloge k Sklepu Komisije 2001/844/ES, ESPJ, Euratom (3) je treba za člane foruma določiti pravila o razkritju informacij.
            
         
               (11)
            
            
               Osebne podatke je treba obdelati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (4) –
            
         SPREJELA NASLEDNJI SKLEP:
   Člen 1
   Vsebina
   Ustanovi se strokovna skupina z imenom „Forum EU o DDV“ (v nadaljnjem besedilu: forum).
   Člen 2
   Naloge
   Naloge foruma so:
   
               (a)
            
            
               ustvariti platformo, kjer lahko strokovnjaki iz podjetij in nacionalnih davčnih organov neformalno razpravljajo o vprašanjih upravljanja davkov na področju DDV, s katerimi se trenutno v čezmejnem okolju soočata obe strani;
            
         
               (b)
            
            
               razpravljati o praktičnih izkušnjah davčnih organov in strokovnjakov iz podjetij ter preučiti možne načine za učinkovitejše upravljanje trenutnega sistema DDV, vključno z bojem proti goljufijam, v interesu obeh strani, da bi dosegli boljše delovanje sedanjega sistema DDV;
            
         
               (c)
            
            
               pomagati Komisiji pri spodbujanju dobre prakse, vključno z uporabo informacijske tehnologije, posledica česar bi lahko bil učinkovitejši, varnejši, pravičnejši in stroškovno učinkovitejši sistem DDV v interesu obeh strani;
            
         
               (d)
            
            
               po potrebi sodelovati s katerimi koli drugimi ustreznimi organi ali odbori, ki se ukvarjajo z DDV in upravnim sodelovanjem na področju davkov.
            
         Člen 3
   Posvetovanje
   Komisija se lahko s forumom posvetuje o vseh zadevah v zvezi z upravljanjem davkov na področju DDV.
   Člen 4
   Članstvo – imenovanje
   1.   Forum sestavlja največ 45 članov.
   2.   Forum sestavljajo:
   
               (a)
            
            
               en predstavnik iz vsake države članice;
            
         
               (b)
            
            
               predstavniki največ 15 organizacij, ki predstavljajo osebe, dejavne v podjetjih ali na področju davkov.
            
         3.   Davčni organi vsake države članice imenujejo enega predstavnika izmed uradnikov, ki se ukvarjajo z vprašanji upravljanja davkov, izpolnjevanja obveznosti in storitev za uporabnike v evropskem okolju DDV.
   4.   Generalni direktor za obdavčenje in carinsko unijo imenuje organizacije iz člena 4.2.(b) z znanjem na področjih iz člena 2, ki so se odzvale na povabilo k oddaji prijave.
   5.   Organizacije imenujejo enega predstavnika in enega nadomestnega predstavnika za nadomeščanje predstavnika, ki je odsoten ali zadržan. Generalni direktor za obdavčenje in carinsko unijo lahko zavrne predstavnika ali nadomestnega predstavnika, ki ga je predlagala organizacija, in sicer na podlagi ugotovitve, da ne izpolnjuje profila, zahtevanega v povabilu k oddaji prijave. V takšnih primerih se od zadevne organizacije zahteva, da imenuje drugega predstavnika ali nadomestnega predstavnika.
   6.   Za nadomestne predstavnike veljajo isti pogoji za imenovanje kot za člane; nadomestni predstavniki avtomatično nadomestijo odsotne ali zadržane člane.
   7.   Organizacije se imenujejo za tri leta, razen če se jih nadomesti ali izključi na podlagi odstavka 9. Njihov mandat se lahko podaljša po tem, ko so se odzvale na nadaljnje povabilo k oddaji prijave.
   8.   Organizacije, za katere je bilo ugotovljeno, da so primerne za članstvo, vendar niso imenovane, se lahko uvrsti na rezervni seznam, ki se hrani tri leta in ga Komisija uporabi za imenovanje nadomestnih članov.
   9.   Organizacije iz člena 4.2.(b) ali njihove predstavnike je mogoče nadomestiti ali izključiti za preostanek mandata v katerem koli od naslednjih primerov:
   
               (a)
            
            
               kadar organizacija ali njen predstavnik ne more več učinkovito prispevati k razpravam foruma;
            
         
               (b)
            
            
               kadar organizacija ali njen predstavnik ne izpolnjuje pogoja iz člena 339 Pogodbe o delovanju Evropske unije;
            
         
               (c)
            
            
               kadar organizacija ali njen predstavnik ni neodvisen od kakršnega koli zunanjega vpliva;
            
         
               (d)
            
            
               kadar organizacija ali njen predstavnik ni pravočasno obvestil Komisije o navzkrižju interesov;
            
         
               (e)
            
            
               kadar organizacija ali njen predstavnik odstopi;
            
         
               (f)
            
            
               kadar je to zaželeno, da se ohrani uravnotežena zastopanost relevantnih strokovnih in interesnih področij.
            
         Generalni direktor za obdavčenje in carinsko unijo lahko zaprosi organizacijo, da imenuje drugega predstavnika ali drugega nadomestnega predstavnika na podlagi enega ali več pogojev iz odstavka 9 tega člena.
   10.   Imena organizacij in njihovih predstavnikov se objavijo v registru strokovnih skupin Komisije in drugih podobnih subjektov (v nadaljnjem besedilu: register) ter na posebni spletni strani.
   11.   Osebni podatki se zberejo, obdelajo in objavijo v skladu z Uredbo (ES) št. 45/2001.
   Člen 5
   Delovanje
   1.   Forumu predseduje predstavnik Komisije.
   2.   S privoljenjem služb Komisije lahko forum ustanovi podskupine za proučitev posebnih vprašanj na podlagi mandata, ki ga določi forum. Take podskupine se razpustijo takoj, ko izpolnijo nalogo.
   3.   Predsednik lahko povabi strokovnjake s posebnim znanjem o določeni zadevi na dnevnem redu, ki niso člani, da začasno sodelujejo pri delu foruma ali podskupine. Poleg tega lahko predsednik podeli status opazovalca posameznikom ali organizacijam, kot so opredeljene v pravilu 8(3) horizontalnih pravil o strokovnih skupinah (5), in državam kandidatkam. Kot opazovalce se lahko povabi zlasti predstavnike držav pristopnic in mednarodnih organizacij.
   4.   Člani in njihovi predstavniki kot tudi povabljeni strokovnjaki in opazovalci spoštujejo obveznost o varovanju poslovne skrivnosti, določeno v pogodbah in njunih izvedbenih pravilih, ter Pravilnik Komisije o varnosti v zvezi z zaščito tajnih podatkov EU iz Priloge k Sklepu 2001/844/ES, ESPJ, Euratom. Če teh obveznosti ne spoštujejo, lahko Komisija sprejme vse ustrezne ukrepe.
   5.   Sestanki foruma in podskupin navadno potekajo v prostorih Komisije. Tajniške storitve zagotovi Komisija. Sestankov foruma in njegovih podskupin se lahko udeležujejo tudi drugi uradniki Komisije, ki jih zanimajo razprave.
   6.   Forum sprejme poslovnik na podlagi standardnega poslovnika za strokovne skupine.
   7.   Komisija objavi ustrezne dokumente o dejavnostih foruma v samem registru ali s povezavo iz registra na posebno spletno stran. Dokument se ne objavi, kadar bi njegovo razkritje oslabilo varstvo javnega ali zasebnega interesa, kakor je opredeljeno v členu 4 Uredbe (ES) št. 1049/2001 (6).
   Člen 6
   Stroški sestankov
   1.   Sodelujoči pri dejavnostih foruma za svoje storitve niso plačani.
   2.   Potne stroške in, kjer je ustrezno, stroške bivanja, ki jih imajo člani zaradi dejavnosti foruma, Komisija povrne v skladu s svojimi veljavnimi predpisi.
   3.   Navedeni stroški se povrnejo v mejah razpoložljivih sredstev, dodeljenih v okviru letnega postopka razporeditve sredstev.
   Člen 7
   Uporaba
   Ta sklep se uporablja do 30. septembra 2018.
   
      V Bruslju, 3. julija 2012
      
         
            Za Komisijo
         
         Algirdas ŠEMETA
         
            Član Komisije
         
      
   
   
      (1)  Sporočilo Komisije Svetu, Evropskemu parlamentu in Evropskemu ekonomsko-socialnemu odboru o usklajeni strategiji za izboljšanje boja proti goljufijam na področju DDV v Evropski uniji, 1.12.2008, COM(2008) 807 final.
   
      (2)  COM(2011) 851, 6.12.2011.
   
      (3)  UL L 317, 3.12.2001, str. 1.
   
      (4)  UL L 8, 12.1.2001, str. 1.
   
      (5)  C(2010) 7649 final Sporočilo predsednika Komisiji: Okvir za strokovne skupine Komisije: horizontalna pravila in javni register.
   
      (6)  Te izjeme so namenjene zaščiti javne varnosti, vojaških zadev, mednarodnih odnosov, finančne, denarne ali gospodarske politike, zasebnosti in celovitosti posameznika, poslovnih interesov, sodnih postopkov in pravnih nasvetov, inšpekcij/preiskav/revizij in postopka odločanja institucije.